Document ID: /roh_data/filtered/fineweb-2-filterrobots_roh.jsonl.gz/66765

En Svizra datti bleras furmaziuns supplementaras. Vus pudais tschertgar sezza u sez la furmaziun supplementara ch'è adattada per Vus. Ultra da quai As gidan ils posts chantunals da la Cussegliaziun da professiun, da studi e da carriera. Els infurmeschan er, tgi che survegn agid finanzial per la furmaziun supplementara.
Sin via curta ad in diplom professiunal
Vus lavurais gia dapi in temp, ma n'avais betg terminà in emprendissadi? Vus vulais prender suenter il diplom professiunal (attestat federal da qualificaziun u attestat federal da furmaziun professiunala)? Quai è pussaivel. Vossa experientscha pratica vegn renconuschida.
L'Uffizi chantunal per la furmaziun professiunala As infurmescha. El decida er, sche Vus vegnis admessa u admess ad ina purschida.
Tuttina anc far la maturitad
Vus vulais studegiar, n'avais dentant nagina maturitad. En la gronda part dals cas stuais Vus prender suenter la maturitad professiunala u la maturitad gimnasiala per persunas creschidas. La maturitad professiunala obtegnais Vus er sur l'examen federal da maturitad professiunala.
Emprender a leger u meglierar las enconuschientschas al computer
Vus na savais betg leger, scriver, quintar u lavurar bain cun il computer? Pervia da quai avais Vus problems a la lavur u en la vita privata? Sin la pagina d'internet «Einfach besser !» chattais Vus curs adequats.
Vus avais terminà in emprendissadi u fatg in studi ed en il cas ideal intgins onns experientscha professiunala? Ussa vulais Vus far in diplom supplementar per meglierar Vossas schanzas sin il martgà da lavur?
Sche Vus possedais in attestat federal da qualificaziun u in diplom professiunal equivalent, pudais Vus obtegnair ulteriuras cumpetenzas cun la furmaziun professiunala superiura. Vus pudais As spezialisar en in rom u emprender a manar in team. La furmaziun professiunala superiura cumpiglia las scolas spezialisadas superiuras sco er ils examens professiunals federals ed ils examens professiunals federals superiurs.
Sche Vus avais studegià cun success, pudais Vus frequentar las purschidas da furmaziun supplementara da las universitads e da las scolas autas.
Analisa gratuita da la situaziun professiunala per persunas creschidas da 40 onns e dapli – viamia
Maturitad gimnasiala per persunas creschidas e studegiar senza maturitad
Leger, scriver, quintar, computer - curs per obtegnair cumpetenzas fundamentalas
Purschida da furmaziun supplementara da las universitads e da las scolas autas